(2)

L-Artikoli 1 u 2 huma sostitwiti b’dan li ġej: ‘Artikolu 1 1. Din id-Direttiva tapplika għal: (a) taxxi fuq vetturi imposti fuq vetturi tqal tal-merkanzija; (b) pedaġġi u tariffi għall-utent imposti fuq vetturi. 2. Din id-Direttiva ma għandhiex tapplika għal vetturi użati esklużivament fit-territorji mhux Ewropej tal-Istati Membri. 3. Din id-Direttiva ma għandhiex tapplika għal vetturi rreġistrati fil-Gżejjer Kanarji, f’Ceuta u Melilla, fl-Azores jew f’Madeira li jwettqu operazzjonijiet tat-trasport esklużivament f’dawk it-territorji jew bejn dawk it-territorji u, rispettivament, il-partijiet kontinentali ta’ Spanja u tal-Portugall. Artikolu 2 1. Għall-finijiet ta’ din id-Direttiva: (1) ‘network trans-Ewropew tat-trasport’ tfisser l-infrastruttura tat-trasport bit-triq imsemmija fil-Kapitolu II, Taqsima 3, tar-Regolament (UE) Nru 1315/2013 tal-Parlament Ewropew u tal-Kunsill (*) kif jidher fil-mapep fl-Anness I ta’ dak ir-Regolament; (2) ‘network trans-Ewropew tat-trasport ewlieni’ tfisser l-infrastruttura tat-trasport identifikata f’konformità mal-Kapitolu III tar-Regolament (UE) Nru 1315/2013; (3) ‘spejjeż tal-kostruzzjoni’ tfisser l-ispejjeż marbuta mal-kostruzzjoni, inkluż, fejn xieraq, l-ispejjeż tal-finanzjament ta’ wieħed minn dawn li ġejjin: (a) infrastruttura ġdida jew titjib tal-infrastruttura ġdida, inkluż tiswijiet strutturali sinifikanti; (b) infrastruttura jew titjib infrastrutturali, inkluż tiswijiet strutturali sinifikanti, li tlestew mhux aktar minn 30 sena qabel l-10 ta’ Ġunju 2008, fejn arranġamenti ta’ pedaġġ kienu diġà eżistenti fl-10 ta’ Ġunju 2008, jew tlestew mhux aktar tard minn 30 sena qabel l-istabbiliment ta’ kwalunkwe arranġament ġdid ta’ pedaġġ għall-użu introdott wara l-10 ta’ Ġunju 2008; jew (c) infrastruttura jew titjib infrastrutturali li tlestew qabel il-limiti ta’ żmien imsemmija fil-punt (b), fejn: (i) Stat Membru jkun stabbilixxa sistema ta’ pedaġġi li tipprevedi l-irkupru ta’ dawn l-ispejjeż permezz ta’ kuntratt ma’ operatur tas-sistema ta’ pedaġġi, jew atti legali oħra li għandhom effett ekwivalenti, li daħlu fis-seħħ qabel l-10 ta’ Ġunju 2008, jew (ii) Stat Membru jista’ juri li l-każ għall-bini tal-infrastruttura inkwistjoni kien jiddependi fuq li din ikollha ħajja proġettata ta’ aktar minn 30 sena; (4) ‘spejjeż ta’ finanzjament’ tfisser imgħax fuq self u ritorn fuq kwalunkwe finanzjament mill-bejgħ ta’ ishma kkontribwit mill-azzjonisti; (5) ‘tiswijiet strutturali sinifikanti’ tfisser tiswijiet strutturali minbarra dawk it-tiswijiet li mhumiex aktar ta’ benefiċċju għall-utenti tat-toroq, b’mod partikolari fejn ix-xogħol tat-tiswija ġie sostitwit b’aktar kisi mill-ġdid tat-toroq jew xogħol ieħor ta’ kostruzzjoni; (6) ‘awtostrada’ tfisser triq iddisinjata u mibnija apposta għat-traffiku ta’ vetturi bil-mutur, li ma twassalx għal proprjetajiet li jmissu magħha, u li tissodisfa l-kriterji li ġejjin: (a) hija pprovduta, għajr f’punti speċjali jew b’mod temporanju, b’karreġġati separati għaż-żewġ direzzjonijiet tat-traffiku, separati minn xulxin jew bi strippa diviżorja mhux intenzjonata għat-traffiku jew, b’mod eċċezzjonali, b’mezzi oħra; (b) ma taqsam fl-istess livell ma’ ebda triq, linja tal-ferrovija jew tat-tramm, passaġġ għar-roti jew passaġġ għall-mixi; u (c) hija ddeżinjata speċifikament bħala awtostrada; (7) ‘pedaġġ’ tfisser ammont speċifiku li jitħallas fir-rigward ta’ vettura bbażat fuq id-distanza ta’ vjaġġ fuq infrastruttura partikolari u fuq it-tip ta’ vettura, li l-ħlas tiegħu jikkonferixxi d-dritt biex dik il-vettura tuża l-infrastrutturi, u li tikkonsisti f’waħda jew aktar mit-tariffi li ġejjin: (a) tariffa għall-infrastruttura; (b) tariffa għall-konġestjoni; jew (c) tariffa għall-ispejjeż esterni; (8) ‘tariffa għall-infrastruttura’ tfisser tariffa imposta bl-iskop li jiġu rkuprati l-ispejjeż tal-kostruzzjoni, il-manutenzjoni, l-operat u l-iżvilupp relatati mal-infrastruttura mġarrba fi Stat Membru; (9) ‘tariffa għall-ispejjeż esterni’ tfisser tariffa imposta bl-iskop li jiġu rkuprati l-ispejjeż relatati ma’ wieħed jew aktar minn dawn li ġejjin: (a) it-tniġġis tal-arja mit-traffiku; (b) it-tniġġis tal-istorbju mit-traffiku; jew (c) emissjonijiet ta’ CO2 mit-traffiku; (10) ‘spiża tat-tniġġis tal-arja mit-traffiku’ tfisser l-ispiża tal-ħsara għas-saħħa tal-bniedem u tal-ħsara għall-ambjent ikkawżata mir-rilaxx ta’ materjal partikulat u ta’ prekursuri tal-ożonu, bħan-NOx u komposti organiċi volatili, matul it-tħaddim ta’ vettura; (11) ‘spiża tat-tniġġis tal-istorbju mit-traffiku’ tfisser l-ispiża tal-ħsara għas-saħħa tal-bniedem u tal-ħsara għall-ambjent ikkawżata mill-istorbju ġġenerat mill-vetturi jew mill-interazzjoni tagħhom mal-wiċċ tat-triq; (12) ‘spiża tal-emissjonijiet ta’ CO2 mit-traffiku’ tfisser l-ispiża tal-ħsara kkawżata mir-rilaxx ta’ CO2 matul it-tħaddim ta’ vettura; (13) ‘konġestjoni’ tfisser sitwazzjoni fejn il-volumi tat-traffiku joqorbu lejn jew jeċċedu l-kapaċità li jifilħu t-toroq; (14) ‘tariffa tal-konġestjoni’ tfisser tariffa li tiġi imposta fuq il-vetturi għall-fini li jiġu rkuprati l-ispejjeż tal-konġestjoni mġarrba fi Stat Membru u biex titnaqqas il-konġestjoni; (15) ‘tariffa medja ppeżata għall-ispejjeż esterni’ tfisser id-dħul totali minn tariffa għall-ispejjeż esterni fuq perijodu ta’ żmien speċifiku diviż bin-numru ta’ kilometri li l-vetturi tqal ivvjaġġaw fuq is-sezzjonijiet tat-toroq soġġetti għal dik it-tariffa matul dak il-perijodu; (16) ‘tariffa għall-utent’ tfisser ammont speċifiku li l-ħlas tiegħu jagħti d-dritt lil vettura li tuża għal perijodu speċifiku l-infrastrutturi msemmija fl-Artikolu 7(1) u (2); (17) ‘vettura’ tfisser vettura bil-mutur, b’erba’ roti jew aktar, jew kombinazzjoni ta’ vettura artikolata maħsuba jew użata għall-ġarr ta’ passiġġieri jew ta’ merkanzija fuq it-triq; (18) ‘vettura tqila’ tfisser vettura b’massa massima mgħobbija teknikament permissibbli ta’ aktar minn 3,5 tunnellati; (19) ‘vettura tqila tal-merkanzija’ tfisser vettura tqila maħsuba għall-ġarr tal-merkanzija; (20) ‘kowċ’ u ‘xarabank’ ifissru vettura tqila maħsuba għall-ġarr ta’ aktar minn tmien passiġġieri, minbarra s-sewwieq; (21) ‘vettura ħafifa’ tfisser vettura b’ massa massima mgħobbija teknikament permissibbli ta’ mhux aktar minn 3,5 tunnellati; (22) ‘karozza tal-passiġġieri’ tfisser vettura ħafifa maħsuba għall-ġarr ta’ mhux aktar minn tmien passiġġieri, minbarra s-sewwieq; (23) ‘vettura ta’ interess storiku’ tfisser vettura ta’ interess storiku kif definita fl-Artikolu 3, il-punt 7, tad-Direttiva 2014/45/UE tal-Parlament Ewropew u tal-Kunsill (**) (24) ‘minibus’ tfisser vettura ħafifa maħsuba għall-ġarr ta’ mhux aktar minn tmien passiġġieri, minbarra s-sewwieq; (25) ‘karavann bil-mutur’ tfisser vettura bi spazju għall-għajxien, li fiha siġġijiet u mejda, akkomodazzjoni għall-irqad separata jew ikkonvertita mis-siġġijiet, faċilitajiet tat-tisjir u faċilitajiet tal-ħżin; (26) ‘vettura kummerċjali ħafifa’ tfisser vettura ħafifa maħsuba għall-ġarr tal-merkanzija (27) ‘vann’ tfisser vettura ħafifa skont it-tifsira tal- Parti C, il-punt 4.2, tal-Anness I tar-Regolament (UE) 2018/858 tal-Parlament Ewropew u tal-Kunsill (***); (28) ‘emissjonijiet ta’ CO2’ ta’ vettura tqila tfisser l-emissjonijiet speċifiċi ta’ CO2 tagħha previsti fil-punt 2.3 tal-Fajl ta’ Informazzjoni għall-Klijent kif definit fil-Parti II tal-Anness IV tar-Regolament tal-Kummissjoni (UE) 2017/2400 (****); (29) ‘vettura b’emissjonijiet żero’ tfisser: (a) ‘vettura tqila b’emissjonijiet żero’ kif definita fl-Artikolu 3, il-punt 11, tar-Regolament (UE) 2019/1242 tal-Parlament Ewropew u tal-Kunsill (*****); jew (b) kwalunkwe karozza tal-passiġġieri, minibus jew vettura kummerċjali ħafifa mingħajr magna tal-kombustjoni interna; (30) ‘vettura tqila b’emissjonijiet baxxi’ tfisser: (a) ‘vettura tqila b’emissjonijiet baxxi’ kif definita fl-Artikolu 3, il-punt 12 tar-Regolament (UE) 2019/1242; jew (b) vettura tqila mhux koperta mill-Artikolu 2(1), punti (a)-(d) ta’ dak ir-Regolament b’emissjonijiet ta’ CO2 inqas minn 50 % tal-emissjonijiet ta’ CO2 ta’ referenza tal-grupp ta’ vetturi tagħha, għajr vettura b’emissjonijiet żero; (31) ‘operatur tat-trasport’ tfisser kull impriża li tittrasporta l-merkanzija jew il-passiġġieri bit-triq; (32) ‘vettura tal-klassijiet tal-emissjonijiet ‘Euro 0’, ‘Euro I’, ‘Euro II’, ‘Euro III’, ‘Euro IV’, ‘Euro V’, ‘EEV’, ‘Euro VI’ tfisser vettura tqila li tikkonforma mal-limiti tal-emissjonijiet stipulati fl-Anness 0; (33) ‘tip ta’ vettura tqila’ tfisser kategorija li taqa’ taħtha vettura tqila skont in-numru ta’ fusien tagħha, il-qisien jew il-piż tagħha, jew fatturi oħra ta’ klassifikazzjoni ta’ vetturi li jirriflettu l-ħsara fit-triq, bħas-sistema ta’ klassifikazzjoni tal-ħsara fit-triq stipulata fl-Anness IV, kemm-il darba s-sistema ta’ klassifikazzjoni użata tkun ibbażata fuq karatteristiċi tal-vettura li jidhru fid-dokumentazzjoni tal-vettura użata fl-Istati Membri kollha jew li jkunu jidhru b’mod viżwali; (34) ‘sottogrupp ta’ vetturi’ tfisser ‘sottogrupp ta’ vetturi’ kif definit fl-Artikolu 3, punt 8 tar-Regolament (UE) 2019/1242; (35) ‘grupp ta’ vetturi’ tfisser grupp ta’ vetturi elenkat fit-Tabella 1 tal-Anness I tar-Regolament (UE) 2017/2400; (36) ‘perijodu ta’ rappurtar tas-sena Y’ tfisser ‘perijodu ta’ rappurtar tas-sena Y’ kif definit fl-Artikolu 3, punt (3) tar-Regolament (UE) 2019/1242; (37) ‘trajettorja tat-tnaqqis ta’ emissjonijiet’ għall-perijodu ta’ rappurtar ta’ sena (Y) u s-sottogrupp ta’ vettura (sg), jiġifieri ETY,sg, tfisser il-prodott tal-fattur (R-ETY) ta’ tnaqqis ta’ emissjonijiet ta’ CO2 annwali mmultiplikat bl-emissjonijiet ta’ CO2 ta’ referenza (rCO2sg) tas-sottogrupp (sg), jiġifieri ETY,sg = R-ETY x rCO2sg għas-snin Y ≤ 2030, R-ETY u rCO2sg huma t-tnejn iddeterminati f’konformità mal-punt 5.1 tal-Anness I tar-Regolament (UE) 2019/1242; għas-snin Y > 2030, R-ETY huwa 0.70; rCO2sg japplika kif aġġustat minn atti delegati adottati f’konformità mal-Artikolu 11(2) tar-Regolament (UE) 2019/1242 għall-perijodi ta’ rappurtar li jibdew wara d-dati rispettivi ta’ applikazzjoni ta’ dawk l-atti delegati; (38) ‘l-emissjonijiet ta’ referenza ta’ CO2 ta’ grupp ta’ vetturi’ tfisser: (a) għal vetturi koperti mir-Regolament (UE) 2019/1242, l-ammont ikkalkulat f’konformità mal-formola fil-punt 3 tal-Anness I ta’ dak ir-Regolament; (b) għal vetturi mhux koperti mir-Regolament (UE) 2019/1242, il-valur medju tal-emissjonijiet ta’ CO2 kollha ta’ vetturi f’dak il-grupp ta’ vetturi, irrappurtat f’konformità mar-Regolament (UE) 2018/956 tal-Parlament Ewropew u tal-Kunsill (******) għall-ewwel perijodu ta’ rappurtar, li ser jibda wara d-data li fiha r-reġistrazzjoni, il-bejgħ jew id-dħul fis-servizz ta’ vetturi f’dak il-grupp ta’ vetturi, li ma jikkonformawx mal-obbligi msemmija fl-Artikolu 9 tar-Regolament (UE) 2017/2400, hu pprojbit f’konformità mal-Artikolu 24 tar-Regolament (UE) 2017/2400; (39) ‘kuntratt ta’ konċessjoni’ tfisser ‘konċessjoni ta’ xogħlijiet’ jew ‘konċessjoni ta’ servizz’ kif definit fl-Artikolu 5, il-punt 1, (a) jew (b), tad-Direttiva 2014/23/UE tal-Parlament Ewropew u tal-Kunsill (*******); (40) ‘pedaġġ ta’ konċessjoni’ tfisser pedaġġ impost minn konċessjonarju taħt kuntratt ta’ konċessjoni; (41) ‘arranġament ta’ pedaġġi jew ta’ tariffi emendat b’mod sostanzjali’ tfisser arranġament ta’ pedaġġ jew ta’ tariffi, fejn l-emenda tar-rati hija mistennija żżid id-dħul b’aktar minn 10 % meta mqabbel mas-sena ta’ kontabbiltà preċedenti, eskluż l-effett taż-żieda fit-traffiku u wara li ssir korrezzjoni għall-inflazzjoni mkejla b’bidliet fl-Indiċi Armonizzat tal-Prezzijiet għall-Konsumatur madwar l-UE kollha (HICP), u eskluż l-enerġija u l-ikel mhux ipproċessat, kif ippubblikat mill-Kummissjoni (Eurostat). 2. Għall-finijiet tal-paragrafu 1, punt 2: (a) fi kwalunkwe każ, il-proporzjon tal-ispejjeż tal-kostruzzjoni li għandhom jitqiesu ma għandux jaqbeż il-proporzjon tal-perijodu tal-ħajja attwali tad-disinn tal-komponenti tal-infrastruttura li kien għad fadal jiskorri fl-10 ta’ Ġunju 2008 jew fid-data meta jiddaħħlu l-arranġamenti l-ġodda ta’ pedaġġ, jekk din tkun data aktar tard; (b) spejjeż tal-infrastruttura jew titjib tal-infrastruttura jistgħu jinkludu kwalunkwe nefqa speċifika fuq l-infrastruttura li tkun iddisinjata biex tnaqqas id-disturbi marbuta mal-istorbju, biex jiġu introdotti teknoloġiji innovattivi jew biex tittejjeb is-sikurezza fit-toroq u l-ħlasijiet reali li jsiru mill-operatur tal-infrastruttura li jikkorrispondu ma’ elementi ambjentali oġġettivi bħalma huma l-protezzjoni kontra l-kontaminazzjoni tal-ħamrija. 3. Mingħajr preġudizzju tal-Artikolu 7da (3), l-Istati Membri jistgħu jittrattaw karavan bil-mutur jew bħala kowċ jew xarabank, jew bħala karozza tal-passiġġieri. (*) Regolament (UE) Nru 1315/2013 tal-Parlament Ewropew u tal-Kunsill tal-11 ta’ Diċembru 2013 dwar linji gwida tal-Unjoni għall-iżvilupp tan-network trans-Ewropew tat-trasport (ĠU L 348, 20.12.2013, p. 1.)" (**) Direttiva 2014/45/UE tal-Parlament Ewropew u tal-Kunsill tat-3 ta’ April 2014 dwar testijiet perjodiċi tal-affidabbiltà stradali għal vetturi bil-mutur u t-trejlers tagħhom u li tħassar id-Direttiva 2009/40/KE (ĠU L 127, 29.4.2014, p. 51)." (***) Ir-Regolament (UE) 2018/858 tal-Parlament Ewropew u tal-Kunsill tat-30 ta’ Mejju 2018 dwar l-approvazzjoni u s-sorveljanza tas-suq ta’ vetturi bil-mutur u t-trejlers tagħhom, u ta’ sistemi, komponenti u unitajiet tekniċi separati maħsuba għal tali vetturi, li jemenda r-Regolamenti (KE) Nru 715/2007 u (KE) Nru 595/2009 u li jħassar id-Direttiva 2007/46/KE (ĠU L 151, 14.6.2018, p. 1)." (****) Ir-Regolament tal-Kummissjoni (UE) 2017/2400 tat-12 ta’ Diċembru 2017 li jimplimenta r-Regolament (KE) Nru 595/2009 tal-Parlament Ewropew u tal-Kunsill fir-rigward tad-determinazzjoni tal-emissjonijiet tas-CO2 u tal-konsum tal-fjuwil tal-vetturi tqal u li jemenda d-Direttiva 2007/46/KE tal-Parlament Ewropew u tal-Kunsill u r-Regolament tal-Kummissjoni (UE) Nru 582/2011 (ĠU L 349, 29.12.2017, p. 1)." (*****) Ir-Regolament (UE) 2019/1242 tal-Parlament Ewropew u tal-Kunsill tal-20 ta’ Ġunju 2019 li jistabbilixxi standards tal-prestazzjoni tal-emissjonijiet tas-CO2 għall-vetturi tqal ġodda u li jemenda r-Regolamenti (KE) Nru 595/2009 u (UE) 2018/956 tal-Parlament Ewropew u tal-Kunsill u d-Direttiva tal-Kunsill 96/53/KE, (ĠU L 198, 25.7.2019, p. 202)." (******) Ir-Regolament (UE) 2018/956 tal-Parlament Ewropew u tal-Kunsill tat-28 ta’ Ġunju 2018 dwar il-monitoraġġ u r-rappurtar tal-emissjonijiet ta’ CO2 u tal-konsum ta’ fjuwil minn vetturi heavy-duty ġodda (ĠU L 173, 9.7.2018, p. 1)." (*******) Id-Direttiva 2014/23/UE tal-Parlament Ewropew u tal-Kunsill tas-26 ta’ Frar 2014 dwar l-għoti ta’ kuntratti ta’ konċessjoni, ĠU L 94, 28.3.2014, p. 1;"